DA Den Europæiske Unions Tidende CE 84/825

(2004/C 84 E/0920)

SKRIFTLIG FORESPØRGSEL E-0630/04

af Antonios Trakatellis (PPE-DE) til Kommissionen

(3. marts 2004)

Om: Statslig udviklingsbistand (ODA) fra EU: bevillinger fra medlemsstaterne, aktioner på Balkan, bistandens betingede karakter og fællesskabsreglerne

EU's finansiering af udviklingsbistand er blevet skåret ned fra 0,45 % i 1990 til 0,33 % i 2001, en andel der ligger betydeligt under det mål på 0,7 % af BNP, der er fastsat af FN og Det Europæiske Råd i Göteborg. Unionen har derfor for de nye medlemsstater som et bindende mål fastlagt, at den statslige udviklingsbistand (ODA) skal nå op på 0,39 % af BNP indtil 2006, hvilket er et skridt på vejen til opnåelse af målet på 0,7 % af BNP, og at dette mål skal indgå som en del af den gældende fællesskabsret.

Eftersom der i mange medlemsstater kan konstateres en forsinkelse i gennemførelsen af ODA, hvilket for eksempel er tilfældet med Grækenlands femårige udviklings- og bistandsprogram (2002-2006), bedes Kommissionen besvare følgende:

1. Hvor stor en procentdel udgjorde ODA for EU og for hver enkelt af medlemsstaterne i 2002 og 2003, og hvor stort et beløb i mio. EUR repræsenterer denne andel i de pågældende medlemsstater?

2. Hvad er årsagerne til forsinkelsen i gennemførelsen af det græske femårige udviklings- og bistandsprogram (2002-2006) for Balkan, Sortehavet m.m.? Hvad er størrelsen af de bevillinger, der er blevet ydet (forpligtelsesbevillinger), og hvor stor en procentdel svarer det til af det græske BNP for årene 2002 og 2003?

3. Er EU-medlemsstaternes ODA for Balkanområdet knyttet til de aktioner, der gennemføres af Det Europæiske Genopbygningsagentur (1), gennemførelsen af Cards-programmet (2) og stabilitets- og vækstpagten for Sydøsteuropa, og hvad er Unionens deltagelse inden for rammerne af Grækenlands gennemførelse af ODA på Balkan på grundlag af planer, der vedrører infrastrukturer og projekter (net, motorveje m.m.)?

4. Er bistanden gjort betinget på grund af manglende respekt for menneskerettighederne? Overholdes fællesskabsbestemmelserne (f.eks. om offentlige kontrakter m.m.) af de tjenester og organisationer, som står for gennemførelsen af planerne og programmerne under EU's ODA, og hvis ja, hvilke områder vedrører disse planer og programmer?

Svar afgivet på Kommissionens vegne af Chris Patten

(5. april 2004)

Spørgsmål vedrørende Grækenlands bilaterale bistand ligger uden for det kompetenceområde, som Generaldirektoratet for Eksterne Forbindelser (GD RELEX) dækker.

For at skabe en sammenhængende, mere effektiv og komplementær fællesskabsbistand udveksler medlemsstaterne og Kommissionen regelmæssigt oplysninger om de aktiviteter, de agter at gennemføre. Dette foregår i de berørte lande på det niveau, der varetages af EU-delegationerne/Det Europæiske Genopbygningsagentur, af medlemsstaternes ambassader og af CARDS-Udvalget, der består af repræsentanter for samtlige medlemsstater. Praktiske ordninger for koordinering på stedet dækkes af de retningslinjer, som CARDS-Udvalget godkender, og der finder regelmæssige møder sted mellem medlemsstaterne og de berørte lande i regionen. Kommissionen ønsker endvidere at fremme koordineringen og samarbejdet med internationale finansieringsinstitutter, FN's samarbejdsprogrammer og andre donorer. Denne koordinering sikres bl.a. gennem EU/Verdensbankens fælles kontor. Stabilitetspagten har især til formål at sikre koordinering af bistand af regional art, dvs. bistand, der dækker to eller flere lande i regionen.

En forhåndsbetingelse for, at landene på Vestbalkan kan modtage bistand er, at de overholder de demokratiske principper og retsstaten samt respekten for menneskerettighederne, mindretallenes rettigheder, de grundlæggende frihedsrettigheder og principperne for statsret. I artikel 5 i CARDS-forordningen (3) er det anført, at såfremt disse principper tilsidesættes, kan Rådet med kvalificeret flertal på forslag af Kommissionen træffe passende foranstaltninger. Fællesskabsbistanden er ligeledes underlagt de betingelser, Rådet har fastlagt i sine konklusioner af 29. april 1997, bl.a. hvad angår modtagernes pligt til at gennemføre demokratiske, økonomiske og institutionelle reformer.

Fællesskabsbistanden iværksættes af Det Europæiske Genopbygningsagentur i Serbien og Montenegro og i Den Tidligere Jugoslaviske Republik Makedonien. Kommissionens decentraliserede delegationer er ansvarlige for iværksættelsen af fællesskabsbistanden i Albanien, Bosnien-Hercegovina og Kroatien. Det regionale CARDS-program gennemføres af Generaldirektoratet Samarbejdskontoret EuropeAid (AIDCO).

(1) Forordning (EF) nr. 2415/2001 af 10. december 2001, EFT L 327 af 12.12.2001 (ændring af forordning (EF) nr. 2666/2000 og forordning (EF) nr. 2667/2000 af 5.12.2000, EFT L 306 af 7.12.2000).

(2) program for fællesskabsbistand til genopbygning, udvikling og stabilisering, forordning (EF) nr. 2666/2000 af 5.12.2000, EFT L 306 af 7.12.2000.

(3) Rådets forordning (EF) nr. 2666/2000 af 5. december 2000 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien samt om ophævelse af forordning (EF) nr. 1628/96 og om ændring af forordning (EØF) nr. 3906/89 og (EØF) nr. 1360/90 og af afgørelse 97/256/EF og 1999/311/EF.